wickkiey/tamil-wikipedia-markdown huggingface dataset:
# ரத்த பிந்து

**ரத்த பிந்து** என்பவர் இந்து தொன்மவியலில் வருகின்ற அரக்கன் ஆவார். இவரைப் பற்றி மார்க்கண்டேயப் புராணத்தில் கூறப்பட்டுள்ளது. மகிசாசுரன் எனும் அரக்க வேந்தனை அழிக்க சிவபெருமானால் தோற்றுவிக்கப்பட்ட மாதா அரக்கர் படைகளை அழிக்கும் பொழுது, அங்கு ரத்த பிந்து வந்து அவருடன் போர் புரிந்தான்.  

ரத்த பிந்துவின் உடலிலிருந்து வருகின்ற ரத்தத்தின் மூலமாக அரக்கர்கள் தோன்றிக் கொண்டே இருந்தார்கள். அதனால் மாதா சண்டிகையை அழைத்து போரின் பொழுது ரத்த பிந்துவின் உடலிருந்து வருகின்ற ரத்த துளிகளை அருந்தும் படை கட்டளைப் பிறப்பித்தார். அதன் படியே ரத்த பிந்துவின் உடலிருந்து தெரித்து விழும் ரத்த துளிகளை சண்டிகை அருந்தியமையால், அர்க்கர் படையானது மேலும் பெருகாமல் தடுக்கப்பட்டு ரத்த பிந்து மகிசாசுர மர்த்தினி மாதாவினால் அழிந்தான்.  

## இவற்றையும் காண்க
1. மகிசாசுரன்
1. ஆதிசக்தி
1. மகாபலிபுரம்
1. சாக்தம்

## ஆதாரங்களும் மேற்கோள்களும்
# உபமன்யு

**உபமன்யு** என்பவர் பிரம்ம ரிஷியான வியாக்ரபாதர் மற்றும் ஆத்ரேயி தம்பதியினரின் மகனும், அயோதௌம்யர் மகரிசியின் சீடரும் ஆவார். இவர் சிறு குழந்தையாக இருந்த பொழுது பசியின் காரணமாக அழுதார், அப்போது சிவபெருமானே பாற்கடலை இவருக்கு தந்தார். கிருஷ்ணனுக்கு குழந்தை வரம் கிடைக்க சிவபெருமானை வேண்டும் படி வழிகாட்டியவர் இவரே.  

காஞ்சிபுரம் உபமன்னீசுவரர் கோயில் என்ற சிவாலயத்தில் உபமன்யு வழிபட்டுள்ளார். இத்தலத்தில் உள்ள இறைவனிடம் தனக்கு அதிக பால் வேண்டும் என உபமன்யு வேண்டினார். அதனால் சிவபெருமான் பாற்கடலையே உபமன்யுவிற்கு அளித்தார். பசியாறிய உபமன்யுவிற்கு சிவபெருமான் ஞானமும், இளமையும் தந்தார்.  

## இவற்றையும் காண்க
- மகாபாரதம்
- உபமன்யு பக்த விலாசம்

## ஆதாரங்கள் மேற்கோள்கள்
- ஆதித்திய புராணம்
# புருசா மிருகம்


**புருசா மிருகம்** என்பது இந்து தொன்மவியலின் அடிப்படையில் மனித முகமும், சிங்க உடலும் கொண்ட மிருகமாகும். இம்மிருகம் சிவபெருமானின் பெரும் பக்தனாகவும், குபேர வனத்தினை பாதுகாக்கும் செயலை செய்து வருவதாகவும் புராணக் கதைகள் கூறுகின்றன.  

## சிவாலயங்களில்

சிவாலயங்களில் புருசா மிருக வாகனத்தில் சிவபெருமான் வீதியுலா வருகிறார். மேலும் சிவாலய வழிபாட்டிற்கு பயன்படும் பதினாறு வகையான தீபங்களில் ஒன்றாக புருசா மிருக தீபம் உள்ளது.  

திருவாதவூரில் புருசா மிருக தீர்த்தம் அமைந்துள்ளது. பிரம்ம தேவர் வாழும் சத்தியலோகத்தலிருந்து சிவலிங்கத்தினை திருமழபாடியில் புருசா மிருகம் பிரதிஸ்ட்டை செய்து வழிபட்டதாக திருமழப்பாடி சிவன் கோயில் தலவரலாறு குறிப்பிடுகிறது.  

திருவாதவூர் ஏரிக்கரையில் ஒரு கம்பத்தின் மேல், புருஷா மிருக சிலை உள்ளது. இதனை ஏரிக்காவல் தெய்வம் என்கின்றனர். மழை பெய்யாத காலங்களில் மழையை வேண்டி ஊர்மக்கள் மழை வேண்டி விழா எடுக்கிறார்கள். இந்த விழாவின் போது தேங்காய்களை தீயிலிட்டு கருக்கி மேளதாளங்களுடன் சென்று புருசா மிருகத்தின் மீது கருக்கப்பட்ட தேங்காய் கரியை பூசுகிறார்கள்.  

## புதினங்கள்
எழுத்தாளர் காலச்சக்கரம் நரசிம்மா அவர்களின் *குபேரவன காவல்* என்ற புதினம் இந்த புருசா மிருகத்தின் தொன்மத்தினை அடிப்படையாகக் கொண்டு எழுதப்பட்டதாகும்.  

## இவற்றையும் காண்க

## ஆதாரங்களும் மேற்கோள்களும்
# யுரேனியம்-235


**யுரேனியம்-235** (*Uranium-235* அல்லது **U-235**) என்பது யுரேனியத்தின் ஓர் ஓரிடத்தான் ஆகும். இது இயற்கை யுரேனியத்தில் ஏறத்தாழ 0.72% ஐக் கொண்டுள்ளது. யுரேனியம்-238 ஐப் போலல்லாமல், இது பிளவுறும் தன்மையுடையது.  

யுரேனியம்-235 இன் அரைவாழ்வுக் காலம் 703.8 மில்லியன் ஆண்டுகள் ஆகும். இது 1935 ஆம் ஆண்டில் ஆர்தர் ஜெஃப்ரி டெம்ஸ்டர் என்பவரால் கண்டுபிடிக்கப்பட்டது.
# சி-130 ஜே சூப்பர் ஹெர்குலிஸ்

**சி-130ஜே சூப்பர் ஹெர்குலிஸ்** இராணுவப் பயன்பாட்டிற்காக வடிவமைக்கப்பட்ட விமானம் ஆகும். இதன் முதல் தயாரிப்பை லாக்கிட் மார்டின் (Lockheed Martin) நிறுவனம், 5 ஏப்ரல் 1996ல் துவங்கியது. பின்னர் 1999ல் தான் விமானத்தை பயன்பாட்டிற்கு விட்டது. இந்த விமானத்தின் தயாரிப்பு உரிமை அமெரிக்காவின் நிறுவனம் தன் கைவசம் வைத்துள்ளது.  

இவ்வகையான விமானங்கள் வானில் பறந்து கொண்டிருக்கும்போதே எரிபொருளை நிரப்பும் தகுதி கொண்டது. 2011 நவம்பர் 3 ஆம் தேதிவரை 250 விமானங்களைத் தயாரித்து வழங்கியுள்ளது குறிப்பிடத்தக்கது. இதில் டர்போபுரொப் (Turboprop) வகையைச் சேர்ந்த 4 எஞ்சின்கள் பொருத்தப்பட்டுள்ளன. லாக்கிட் மார்டின் நிறுவனம் விமானத் தயாரிப்பில் 50 வருடங்களைக் கடந்து சிறப்பாக சேவை செய்துவருகிறது.  
## விபத்து
2014ம் ஆண்டு மார்ச் மாதம் 28ம் தேதி சி-130ஜே விமானப்படை விமானம் உத்தரப் பிரதேச மாநிலத்தின் ஆக்ரா நகரில் உள்ள விமானப்படைத்தளத்திலிருந்து மத்தியப் பிரதேச மாநிலத்தின் குவாலியர் என்ற நகருக்கு அறுகில் பறந்தபோது விபத்துக்குள்ளானது. இதில் 5பேர் மரணமடைந்தார்கள். இந்த விமானத்தை இந்தியா அமெரிக்காவின் தனியார் நிருவனத்திடம் 1,000 கோடி விலைக்கு வாங்கியது. இது 20 டன் எடையை தூக்கிச்செல்லும் திறன் கொண்டது.
# பதிற்றுப்பத்து பழைய உரை

**பதிற்றுப்பத்து பழைய உரை** என்னும் உரைநூல் 13 ஆம் நூற்றாண்டில் தோன்றியது. பதிற்றுப்பத்து சங்க இலக்கியங்களில் ஒன்று. அரசனுக்குப் பத்துப் பாடல் என்று 10 சேர அரசர்கள்மீது பாடப்பட்ட நூல் பதிற்றுப்பத்து.  

பதிற்றுப்பத்து பழைய உரை என்னும் நூல் உ. வே. சாமிநாதையர் பதிப்பாக ஐந்து முறை பதிப்பிக்கப்பட்டுள்ளது. முதல் பதிப்பு 1904-இலும், ஐந்தாம் பதிப்பு அவர் பரம்பரையினராலும் பதிப்பிக்கப்பட்டு வெளிவந்துள்ளது.  

இந்த நூலின் 76 ஆம் பாடல் உரையில் 'சில்லேராளர்' என்னும் தொடருக்கு 'சிறிய ஏராளர்' என்று உரை எழுதிய பின்னர் "சின்னமையால் சின்னூல் என்பது போலச் சிறுமையாகக் கொள்க" என்று குறிப்பிடுகிறார். சின்னூல் என்பது நேமிநாதம். இதன் காலம் 1195. எனவே சின்னூலைக் குறிப்பிடும் இந்த உரை அதற்குப் பின்னர் தோன்றியது என்றாகிறது. இது 13 ஆம் நூற்றாண்டின் பிற்பகுதி.  
## இந்த உரை பற்றிய சில குறிப்புகள்
- பதிற்றுப்பத்து நூலிலுள்ள ஒவ்வொரு பாடலுக்கும் ஒரு தலைப்பு அதன் இறுதியில் உள்ள பதிகத்தில் தரப்பட்டுள்ளது. அந்தத் தலைப்புகளுக்கு இந்த உரையில் சிறந்த விளக்கம் தரப்பட்டுள்ளது. எடுத்துக்காட்டு - சான்றோர் மெய்ம்மறை எனபதற்கு இவ்வுரை தருப் விளக்கம் இது. "ஈணுச் சான்றோர் என்பது போரில் அமைதி உடைய வீரரை. மெய்ம்மறை - மெய்புகு கருவி. மெய்ம்மறை என்பது அச் சான்றோர்க்கு மெய்புகு கருவி போல போரில் புக்கார் வலியாய் முன் நிற்றலின் இச் சிறப்பு நோக்கி இதற்குச் சான்றோர் மெய்ம்மறை என்று பெயராயிற்று".
- ஒவ்வொரு பாட்டுக்கும் சொல்லப்பட்டிருக்கும் துறை, வண்ணம் என்னும் இசைக் குறிப்புகளுக்கு இந்த உரையில் சிறந்த விளக்கங்கள் தரப்பட்டுள்ளன.
- ஒவ்வொரு பாடலுக்கும் தொகுப்புரை கூறப்பட்டுள்ளது. எடுத்துக்காட்டு - இதனால் கூறியது அவன் வெற்றிச்செல்வச் சிறப்புக் கூறியவாறாயிற்று.
- சிறப்பான விளக்கங்கள் ஆங்காங்கே கூறப்பட்டுள்ளன. எடுத்துக்காட்டு - "'களங்காய்க் கண்ணி நார்முடி' என்றது களங்காயால் செய்த கண்ணியும், நாரால் செய்த முடியும். தான் சூடுகின்ற காலத்து ஒரு காரணத்ததால் முடித்தற்குத் தக்க கண்ணியும் முடியும் உதவாமையால் களங்காயால் கண்ணியும் நாரால் முடியும் செய்து கொள்ளப்பட்டன என்றவாறு"

## அடிக்குறிப்பு
# பதினெண்கீழ்க்கணக்கு உரைகள்

**பதினெண்கீழ்க்கணக்கு உரைகள்** 13 ஆம் நூற்றாண்டில் தோன்றின. இவற்றைப் பழைய உரை எனக் கொள்கின்றனர்.  

1. திருக்குறள்
1. நாலடியார்
1. நான்மணிக்கடிகை
1. இன்னா நாற்பது
1. இனியவை நாற்பது
1. கார் நாற்பது
1. களவழி நாற்பது
1. ஐந்திணை ஐம்பது
1. ஐந்திணை எழுபது
1. திணைமொழி ஐம்பது
1. திணைமாலை நூற்றைம்பது
1. திரிகடுகம்
1. ஆசாரக்கோவை
1. பழமொழி நானூறு
1. சிறுபஞ்சமூலம்
1. முதுமொழிக்காஞ்சி
1. ஏலாதி
1. கைந்நிலை

ஆகிய 18 நூல்களுக்கும் பழைய உரைகள் உள்ளன.  

## அடிக்குறிப்பு
# கதிர்அறுவை மருத்துவம்


பொதுவாகப் பல கூறுகளாக அல்லாமல் ஒரே கூறாக, முப்பரிமாணக் கோட்பாட்டின் அடிப்படையில் புற்றுநோய்க்கு தேர்ந்து மருத்துவம் செய்யும் முறை **கதிர்அறுவை மருத்துவம்** (*radiosurgery*) ஆகும். இது பல தளங்களிலிருந்து, பலகோணங்களில், எக்சு-கதிர் கற்றையினைச் செலுத்துவதன் மூலம் மேற்கொள்ளப்படுகிறது. கதிரறுவை மருத்துவ முறையை முதன் முதலில் வரையறுத்தவர் லார்சு லெக்சல் எனும் சுவீடிய அறிவியலாளர் ஆவார்.  

கதிரறுவை மருத்துவத்திற்காக *காமா கத்தி* (Gamma knife) எனும் கருவி பயன்படுத்தப்படுகிறது. இக்கருவி சுவீடனின் கரோலின்ஸ்கா மையத்தைச் சேர்ந்த லார்சு லெக்சல், மற்றும் லாடிசுலாவ் ஸ்டைனர், [[உப்சாலா பல்கலைக்கழகம்|உப்சலா பல்கலைக்கழகத்தைச் சேர்ந்த கதிருயிரியலாளர் போர்ச் லார்சன் ஆகியோர் வடிவமைத்தனர். இது லெக்சல் காம்மா கத்தி எனவும் அழைக்கப்படுகிறது. பல விற்பனையாளர்களும் இன்று எக்சு கத்தி (X knife) என்னும் கருவியினைச் சந்தைப்படுத்துகிறார்கள். இதற்காக சட்டங்கள் உள்ளன. இது முப்பரிமாண முறையில் மேற்கொள்ளப்படுவதால், *முப்பரிமாண கதிர் அறுவை* மருத்துவம் (Steriotactic radio surgery- SRS) எனப்படுகிறது. லினாக் (Linac), கிளினாக்(Clinac) என்கிற கருவிகளுடன் *முப்பரிமாண கதிர் மருத்துவமும்* (steriotactic radio therapy) மேற்கொள்ளலாம். இது SRT எனப்படும். இவையாவும் கணினி துணையுடன் சாத்தியமாகிறது.
# பரம திமிர பானு

**பரம திமிர பானு** என்னும் நூல் தி௫க்கயிலாய பரம்பரை வேளாக்குறிச்சி ஆதீன சீடர் மறைஞான சம்பந்தர் இயற்றிய நூல்களில் ஒன்று. இதன் காலம் 16 ஆம் நூற்றாண்டு. இந்த நூல் இன்று கிடைக்கவில்லை. நூலாசிரியரான மறைஞான தேசிகர் எழுதிய சிவஞான சித்தியார் உரையில் இதன் பாடல்கள் மேற்கோள்களாகத் தரப்பட்டுள்ளன.  

பரம திமிர பானு என்னும் தொடர் பரமனைக் காட்டும் கதிரொளி என்னும் பொருளைத் தரும். இது சைவ சித்தாந்தம் அல்லாத பர-சமயக் கருத்துக்களை மறுத்துரைக்கின்றன.  

இது குறள் வெண்பாவால் ஆன நூல்.  
## அடிக்குறிப்பு
# பரம ராசிய மாலை

**பரம ராசிய மாலை** என்பது குரு நமசிவாயர் இயற்றிய நூல்களில் ஒன்று. நூலின் காலம் அதன் ஆசிரியர் வாழ்ந்த 16 ஆம் நூற்றாண்டு. தில்லை நடராசப் பெருமானை இவர் **பரமராசியன்** என்று குறிப்பிடுகிறார். இந்த நூலில் காப்புப்பாடல் ஒன்று மற்றும் 100 பாடல்கள் உள்ளன.  
## எடுத்துக்காட்டு
1  
:சமயம் மிகு மூ வகையில் சார்ந்தோர்க்கும் சிந்தை  
:அமைய நெறியோர் தமக்கும் - உமையவள் தன்  
:பூமானைச் சந்ததமும் பொன் அம்பலத்து ஆடும்  
:கோமானைக் கொண்டே குலா  
2  
:குகையினில் சோண கிரியினில் உற்றும் குருபரன் ஆகி வீற்றிருந்து  
:வகை பெறக் கருணையால் எனக்கு அளித்த வண்மையை மறப்பனோ அடியேன்  
:நகையொடு புரம் மூன்று எரித்த நாயகனே நல்ல சீர் அடியார் தமக்குப்  
:பகைவரும் உறவர் ஆக்கிடும் பொன் அம்பலவனே பரம ராசியனே.  

## அடிக்குறிப்பு
# ஆத்திரேலியத் தேசியக் கட்சி


**ஆத்திரேலியத் தேசியக் கட்சி** (*National Party of Australia*) ஆத்திரேலியாவின் ஓர் அரசியல் கட்சியாகும். பொதுவாக இக்கட்சி கால்நடை மேய்ப்பவர்கள், விவசாயிகள், கிராம வாக்காளர்களைப் பிரதிநிதித்துவப்படுத்துகிறார்கள். இக்கட்சி 1920 ஆம் ஆண்டில் ஆத்திரேலிய நாட்டுக் கட்சி என ஆரம்பிக்கப்பட்டு, பின்னர் 1975 ஆம் ஆண்டில் தேசிய நாட்டுக் கட்சி (*National Country Party*) எனப் பெயர் மாற்றப்பட்டது. பின்னர் 1982 ஆம் ஆண்டில் ஆத்திரேலியத் தேசியக் கட்சி என மாற்றப்பட்டது. பொதுவாக இவர்கள் "தேசியவாதிகள்" என அழைக்கப்படுகின்றனர். நடுவண் அரசு, மற்றும் நியூ சவுத் வேல்ஸ், விக்டோரியா, மேற்கு ஆஸ்திரேலியா மாநில அரசுகளிலும் இக்கட்சி லிபரல் கட்சியுடன் கூட்டணி அமைத்துப் போட்டியிடுகிறது. குயின்ஸ்லாந்து மாநிலத்தில் 1936 முதல் 2008 வரை முக்கிய எதிர்க்கட்சியாக இருந்துள்ளது. பின்னர் இக்கட்சி ஆத்திரேலிய லிபரல் கட்சியின் குயின்சுலாந்துக் கிளையுடன் குயின்சுலாந்து லிபரல் தேசியக் கட்சி என்ற கூட்டுப் பெயரில் இணைந்தது.
# பட்டனார்

**பட்டனார்** 13 ஆம் நூற்றாண்டில் வாழ்ந்த வைணவப் பெரியார். பட்டனாரை **ஸ்ரீ பட்டனார்** எனச் சிறப்பித்துக் கூறுவது வழக்கம். இவர் வேப்பத்தூரில் பிறந்தவர். பகவத் கீதை நூலை முதன்முதலில் தமிழில் மொழிபெயர்த்து விருத்தப் பாக்களால் பாடியவர். இவரது தமிழ் மொழிபெயர்ப்பு நூலுக்கு இவர் பரமார்த்த தரிசனம் எனப் பெயர் சூட்டினார். எனினும் பகவத் கீதை என்றே இந்த நூல் ஏடுகளில் காணப்படுகிறது.  

பட்டனார் பற்றி வேறு செய்திகள் தெரியவில்லை. எனினும் பட்டாகரன், வேதப் பட்டாகரன்  
என்னும் பெயர்கள் இவருக்கு வழங்கப்பட்டதாகச் சில பாடல்களால் அறியமுடிகிறது.  

## அடிக்குறிப்பு
# கோர்னிலோவ் நிகழ்வு


**கோர்னிலோவ் நிகழ்வு** (*Kornilov Affair*) அல்லது **கோர்னிலோவ் இராணுவப் புரட்சி** (*Kornilov Putsch*) என்பது உருசிய படைத்துறையின் அந்நாளைய தலைமைத் தளபதி ஜெனரல் இலாவர் கோர்னிலோவ் மேற்கொண்டதாகக் கூறப்படும் இராணுவப் புரட்சியைக் குறிப்பதாகும். 1917இல் அலெக்சாண்டர் கெரென்சுகி தலைமையிலமைந்த உருசிய இடைக்கால அரசுக்கு எதிராக இந்த இராணுவ புரட்சி நடத்தப்பட்டது.  

## பின்னணி
1917 பெபரவரிப் புரட்சிக்குப் பின்னர் உருசிய மன்னராட்சி கலைக்கப்பட்டு மாற்று இடைக்கால அரசு உருவானது. இந்த அரசில் பல்வேறு இடதுசாரி அரசியல் கட்சிகளும் வலதுசாரி கட்சிகளும் பங்கேற்றன. சர்வாதிகார அடக்குமுறை சார் மன்னரின் ஆட்சிக்கு எதிராக இந்த இடைக்கால அரசு உரிமைகளை செயலாக்கும் சீர்திருத்தங்களை மேற்கொள்ளும் என மக்கள் எதிர்பார்த்தனர். பெப்ரவரிப் புரட்சிக்கு அடுத்த சில வாரங்களுக்கு இந்த எதிர்பார்ப்பிற்கு ஏற்பவே அரசு செயல்பட்டது. அரசு நிறைவேற்றிய சீர்திருத்தங்களை கண்டு அரசின் முதன்மை எதிர்ப்பாளரான லெனினே உருசியா "போராட்டம் நடைபெறுகின்ற அனைத்து நாடுகளிலும் சுதந்தரமானதாக" அறிவித்தார். இருப்பினும் இந்த துவக்ககால உற்சாகமும் மக்கள் ஆதரவும் வெகுகாலம் நீடிக்கவில்லை. முதல் உலகப்போரில் தொடர்ந்து ஈடுபட்டு வந்ததாலும் அந்தப் போரின் விளைவாக எழுந்த பொருளியல் தாக்கங்களாலும் மக்களிடையே எதிர்ப்பு எழத் தொடங்கியது. சூலை நாட்கள் எனப்படுகின்ற போராட்டங்களை அடுத்து ஒழுங்கு பேணுகின்ற வலிதான அரசுக்கான கோரிக்கையும் வலதுசாரி கருத்தாக்கங்களும் வலுப்பெறத் துவங்கின. இதற்கு முன்னிலை வகித்து கோர்னிலோவ் போன்ற படை அதிகாரிகள் படைத்துறை ஒழுங்கீனமே உலகப்போரில் எதிர்கொண்ட தோல்விகளுக்கு காரணமாக அவதானித்தனர். ஒழங்கீனமான முன்னணிப் படையினருக்கு மரணதண்டனை வழங்கப்பட வேண்டும் என்றும் பெப்ரவரிப் புரட்சியை அடுத்து படைவீரர்களுக்கான குழுக்கள் அமைக்கப்பட்டதை திரும்பப் பெற வேண்டும் எனவும் வலியுறுத்தி வந்தனர். உருசியாவின் வணிக மற்றும் தொழிலதிபர்களிடையேயும் புதிய அரசு குறித்து கலக்கம் எழுந்தது; இடைக்கால அரசில் பங்கேற்ற அரசியல்வாதிகளிடத்தும் கட்டுப்பாட்டை நிலைநிறுத்தும் தேவைக்கு ஆதரவு வலுவாக இருந்தது.  

## மேற்சான்றுகள்

## மேற்படிப்பிற்கு
- H. Asher – *The Kornilov Affair: A Reinterpretation* (1970) Russian Review XXIX
- O. Figes – *A People's Tragedy: The Russian Revolution 1891 -1924* (1996) Random House
- A.F. Kerensky – *The Catastrophe* (1977) Milwood
- R. Kowalski – *The Russian Revolution 1917-1921* (1997) Routledge
- J.L. Munck – *The Kornilov Revolt: A Critical Examination of Sources and Research* (1987) Aarhus University Press
- R. Pipes- *The Russian Revolution 1899-1919* (1990) Collins Harvill
- J.N. Westwood – *Endurance and Endeavour: Russian History 1812-1992* (1993) Oxford University Press
- A. Wood – *The Russian Revolution 1861-1917*,(1993) Routledge, New York
- G. Katkov – *Russia 1917: The Kornilov Affair*, (1980) Longman Group, United Kingdom
# ஆத்திரேலியப் பிரதிநிதிகள் அவை


**பிரதிநிதிகள் அவை** (*House of Representatives*) என்பது ஆத்திரேலிய நாடாளுமன்றத்தின் கீழவை ஆகும். நாடாளுமன்றத்தின் மேலவை செனட் அவையைக் குறிக்கும். கீழவையின் உறுப்பினர்கள் நாடாளுமன்ற உறுப்பினர் என அழைக்கப்படுகிறார். நாடாளுமன்ற உறுப்பினர்களின் ஒரு பதவிக் காலம் கிட்டத்தட்ட மூன்று ஆண்டுகள் ஆகும்.  

தற்போதைய கீழவை 2013 ஆகத்து 5 இல் கலைக்கப்பட்டது. புதிய தேர்தல்கள் 2013 செப்டம்பர் 7 இல் இடம்பெறும். முன்னாள் கீழவை 2010 தேர்தலின் பின்னர் தெரிவு செய்யப்பட்டது. ஆஸ்திரேலியக் கூட்டமைப்பு உருவாக்கப்பட்டதன் பின்னர் இது 43வது நடுவண் நாடாளுமன்றம் ஆகும். 1940 தேர்தலுக்குப் பின்னர் இந்த நாடாளுமன்றமே தொங்கு நாடாளுமன்றமாகும். மொத்தமுள்ள 150 இருக்கைகளில் தொழிற்கட்சியும், கூட்டமைப்பும் தலா 72 இருக்கைகளைப் பெற்றன. ஆஸ்திரேலியப் பசுமைக் கட்சியின் உறுப்பினர் ஆடம் பாண்ட், சுயேட்சைகள் ஆண்ட்ரூ விக்கி, ரொப் ஓக்சோட், டோனி வின்ட்சர் ஆகியோரின் ஆதரவில் தொழிற்கட்சி சிறுபான்மை அரசை அமைத்தது.
# இலாவர் கோர்னிலோவ்


**இலாவர் ஜார்ஜியெவிச் கோர்னிலோவ் ** (*Lavr Georgiyevich Kornilov*, , ; 18 ஆகத்து 1870&ndash;13 ஏப்ரல் 1918) முதல் உலகப் போரின் போதும் தொடர்ந்த உள்நாட்டுப் போரின் போதும் இம்பீரியல் உருசியப் படையில் புலனாய்வு அதிகாரியாகவும் ஜெனரலாகவும் பணியாற்றியவர். இவர் ஆகத்து/செப்டம்பரில் அலெக்சாண்டர் கெரென்சுகியின் இடைக்கால அரசை வலுப்படுத்த எண்ணி தோல்வியுற்ற கோர்னிலோவ் நிகழ்விற்காக பெரிதும் அறியப்படுகிறார். அரசுத் தலைவர் கெரென்சுகி போல்செவிக்குகளால் சிறைபடுத்தப் பட்டுள்ளதாக தவறாக எண்ணி இவர் நிகழ்த்திய இராணுவ நடவடிக்கையால் இராணுவப் புரட்சி நிகழ்த்தியதாக கைது செய்யப்பட்டார். இந்நிகழ்வு கெரென்சுகியின் ஆட்சியை வலுப்படுத்துவதற்கு மாற்றாக பலவீனப்படுத்தியது.  

## மேற்சான்றுகள்

## நூற்கோவை
- Richard Pipes, *The Russian Revolution* (Knopf, 1990)
- Orlando Figes, *A People's Tragedy* (Viking, 1996)
- Evan Mawdsley, *The Russian Civil War* (Birlinn, 2008)
# இஎஸ்பிஎன் கிரிக்கின்ஃபோ


***இஎஸ்பிஎன்* கிரிக்கின்ஃபோ** (*ESPNcricinfo*) என்பது துடுப்பாட்டம் தொடர்பான வலைத்தளம் ஆகும். இதில் கட்டுரைகள், போட்டிகளின் நேரடி வர்ணனைகள் மற்றும் 18-ம் நூற்றாண்டு முதல் இன்றுவரையான போட்டிகளைப் பற்றிய தகவல்கள் அடங்கியுள்ளது.  

## வரலாறு
1993 மார்ச் 15 ஆம் நாள் மினசோட்டா பல்கலைக்கழகத்தில் பணிபுரிந்த ஆங்கிலேய ஆராய்ச்சியாளர் சைமன் கிங் என்பவரால் தொடங்கப்பட்டது. பின்னர் 2002-இல் விஸ்டன் குழுமம் இவ்வலைப்பக்கத்தை தனதாக்கிக் கொண்டது. கடைசியில் 2007-ஆம் ஆண்டு இஎஸ்பிஎன் நிறுவனம் இவ்வலைப்பக்கத்தை வாங்கியது. இவ்வலைப்பதிவை டாக்டர் சைமன் என்பவருடன் இந்தியாவின் தமிழகத்தைச் சார்ந்த பத்ரி சேசாத்ரி என்பவர் இணைந்து தொடங்கினார். இவர் இவ்வலைப்பக்கத்தின் தலைமை இயக்குனராகப் பணியாற்றினார். பின்னர் நியூ ஹரைசன் மீடியா என்ற தனது சொந்த நிறுவனத்தைத் தொடங்கினார். தொடக்ககாலத்தில் இவ்வலைப்பக்கம் உலகளாவிய பல்வேறு மாணவர்கள் உதவியுடன் நடைபெற்றது.
# ஆத்திரேலியப் பசுமைக் கட்சி


**ஆத்திரேலியப் பசுமைக் கட்சி** (*Australian Greens*) எனப்படுவது ஆத்திரேலியாவின் ஓர் அரசியல் கட்சியாகும். இக்கட்சி 1992 ஆம் ஆண்டில் உருவாக்கப்பட்டது. சூழலியத்துடன் இக்கட்சி பின்வரும் நான்கு அடிப்படைக் கொள்கைகளைக் கொண்டுள்ளது: பேண்தகுநிலை, சமூகநீதி, அடிமட்ட சனநாயகம், அமைதியும் வன்முறையின்மையும்  

ஆத்திரேலிய சுற்றுச்சூழல் இயக்கம், ஐக்கிய தாசுமேனியக் குழு போன்ற இயக்கங்கள் இக்கட்சியின் முன்னோடிகள் எனக் கருதப்படுகிறது. ஐக்கிய தாசுமேனியக் குழு உலகின் முதல் பசுமைக் கட்சிகளில் ஒன்றாகும், அத்துடன் மேற்கு ஆத்திரேலியாவின் அணுவாயுதக் குறைப்பு இயக்கம், நியூ சவுத் வேல்சின் தொழிலாளர் இடதுசாரிகள் போன்றவையின் பசுமைக் கட்சியின் முன்னோடிகள் ஆகும். ஐக்கிய தாசுமேனியக் குழு 1972 இல் தாசுமேனிய மாநிலத் தேர்தல்களில் பங்குபற்றியது.  

மேற்கு ஆத்திரேலியாவின் பசுமைக் கட்சியின் ஜோ வலண்டைன் என்பவர் 1990 ஆம் ஆண்டில் முதலாவது செனட் இருக்கையைப் பெற்றுக் கொண்டது. பசுமைக் கட்சியின் முன்னாள் தலைவர் பாப் பிரவுண் 1996 ஆம் ஆண்டில் செனட் உறுப்பினராகத் தேர்ந்தெடுக்கப்பட்டார். அன்று முதல் பசுமைக் கட்சியினர் செனட் அவையில் உறுப்பினர்களாகத் தேர்ந்தெடுக்கப்பட்டு வருகின்றனர். ஆத்திரேலிய நாடாளுமன்றத்தில் தற்போது ஒன்பது மேலவை உறுப்பினர்களும், கீழவையில் ஒரு உறுப்பினரும் உள்ளனர். மாநில நாடாளுமன்றங்களில் 24 உறுப்பினர்களும், உள்ளூராட்சிகளில் நூற்றுக்கும் அதிகமானோர் உள்ளனர். 10,000 இற்கும் அதிகமானோர் கட்சியில் உறுப்பினர்களாக உள்ளனர்.
# பரமார்த்த தரிசனம்

**பரமார்த்த தரிசனம்** என்னும் நூல் 13 ஆம் நூற்றாண்டில் வாழ்ந்த பட்டனார் எனபவரால் இயற்றப்பட்டது. இந்த நூலுக்கு அதன் ஆசிரியர் பரமாரத்த தரிசனம் எனப் பெயர் சூட்டியிருப்பினும் நூல்களில் இதன் பெயர் **பகவத் கீதை** என்றே அச்சிப்பட்டுள்ளது. வடமோழிப் பகவத் கீதையின் தமிழ் மொழிபெயர்ப்புகளில் காலத்தால் முந்திய நூல் இது. இந்த நூலுக்கு இதே நூற்றாண்டில் தோன்றிய உரைநூலும் ஒன்று உண்டு.  
## நூலின் பாங்கு
- வடமொழி நூலின் அத்தியாய முறைமையை அப்படியே பின்பற்றுகிறது.
- எனினும் நல்ல தமிழ்-நடையில் உள்ளது.
- வருணனைக்கு அதிக இடம் தரப்பட்டுள்ளது.
- கொச்சகக் கலிப்பா, கலிவிருத்தம் முதலான யாப்புப் பாடல்கள் இதில் உள்ளன.
- பல்வேறு சந்தப் பாடல்களும் உள்ளன.
## பாடல் - எடுத்துக்காட்டு
1  
:தீக் குலாம் வேலினாய் தவத்தின் செய்கைதான்  
:வாக்கினால் பேசுதல் மனத்தின் ஆக்குதல்  
:ஆக்கையின் இயற்றுதலாய் இருப்பது  
:நோக்கினான் இவற்றினை நுனித்துக் கூறிவாம்.  
2  
:தெளிவு இல் நெஞ்சைத் தெளியப் பிடித்தலும்  
:களி செயும் உளத்தைக் களி மாற்று என்றலும்  
:குளிர்வு இலாமை உளத்தில் கொளாமையும்  
:எளிதில் மானத மாதவம் என்பதே.  
3  
:தலைமை அந்தணர் தேவர் குரவர் பால்  
:மலைதல் இன்றி வழிபடு வாழ்க்கையும்  
:கொலை துறத்தலும் காமம் குறைத்தலும்  
:தலைவ, காயத் தவம் எனப்பட்டதே  
விசுவ ரூப தரிசனத்தில் வரும் 9 பாடல்கள் "உனை வேறு அறியேன் அடியனே" என முடிகின்றன. அவற்றில் ஒரு பாடல்:  
:ஏகா அழகே இகழா உருவே எனது ஆவிப்  
:பாகா இமையோர் மருகா அமுதே பழையோனே  
:நீ கால் நிலன் நீர் உள வேறு எவையும் தெரிகில்லா  
:ஆகாயமுமே உனையே அறியேன் அடியேனே.  

## அடிக்குறிப்பு
# ஆத்திரேலிய செனட் அவை


**ஆத்திரேலிய செனட் அவை** (*Senate*) என்பது ஈரவை முறைமையைக் கொண்ட ஆத்திரேலிய நாடாளுமன்றத்தின் மேலவை ஆகும். நாடாளுமன்ரத்தின் கீழவை பிரதிநிதிகள் அவை ஆகும். செனட் அவையின் அமைப்பும், அதன் அதிகாரங்களும் ஆத்திரேலிய அரசியலமைப்பின் அதி.I, பகுதி II இல் தரப்பட்டுள்ளது. மேலவையில் மொத்தம் 76 உறுப்பினர்கள் (செனட்டர்கள்) உள்ளனர். ஒவ்வொரு மாநிலத்தில் இருந்தும் 12 செனட்டர்களும், இரண்டு தன்னாட்சி ஆட்சிப் பகுதிகளில் இருந்து ஒவ்வொன்றில் இருந்தும் இருவரும் தெரிவு செய்யப்படுகின்றனர். செனட் உறுப்பினர்கள் விகிதாசாரப் பிரதிநிதித்துவத் தேர்தல் முறை மூலம் தேர்ந்தெடுக்கப்படுகின்றனர். பொதுவாக நாடாளுமன்றத்தின் இரு அவைகளுக்கும் ஒரே நாளில் தேர்தல்கள் இடம்பெறுகின்றன. செனட் அவை முன்கூட்டியே கலைக்கப்படாவிட்டால், செனட்டர் ஒருவரின் பதவிக்காலம் பொதுவாக ஆறு ஆண்டுகள் ஆகும்.  

வழக்கமான நாடாளுமன்ற மக்களாட்சி முறையில் அமைந்துள்ள மேலவைகளைப் போலல்லாமல், ஆத்திரேலிய செனட் அவைக்கு குறிப்பிடத்தக்க அதிகாரங்கள் அளிக்கப்பட்டுள்ளன. பிரதிநிதிகள் அவையில் அரசாங்கத்தினால் கொண்டு வரப்பட்ட தீர்மானம் ஒன்றை செனட் அவை தனது பெரும்பான்மை வாக்குகளால் தடுக்க முடியும்.  

தற்போதைய நாடாளுமன்றம் 2010 ஆம் ஆண்டில் தேர்ந்தெடுக்கப்பட்டது. 36 மாநில செனட்டர்களின் ஆறு-ஆண்டுக்காலப் பதவிக்காலம் 2011 சூலை 1 இல் ஆரம்பமானது. 76-இருக்கைகள் கொண்ட செனட அவையில், கூட்டமைப்பு 34 உறுப்பினர்களையும், தொழிற்கட்சி 31 உறுப்பினர்களைடும் கொண்டுள்ளது. பசுமைக் கட்சி 9 உறுப்பினர்களைக் கொண்டுள்ளது.  

## வெளி இணப்புகள்
- Official website of the Australian Senate
- Australian Parliament&nbsp;– live broadcasting
# பரமார்த்த தரிசன உரை

பரமார்த்த தரிசனம் என்னும் நூலுக்கு நூல் தோன்றிய 13 ஆம் நூற்றாண்டில் தோன்றிய பழைய உரை நூல் ஒன்று உண்டு. இதுவே **பரமார்த்த தரிசன உரை**. இந்த உரையின் ஆசிரியர் இன்னார் எனத் தெரியவில்லை.  
## உரையின் பாங்கு
- மூலத்தை ஒட்டிய உரை
- சில சொற்களுக்கு விளக்கம்
- கருத்துரையும் உள்ளது
- மிகைப் பாடல்களுக்கும் உரை உள்ளது
- பாடபேதம், மேற்கோள் பாடல்கள் தரப்பட்டுள்ளன.

## அடிக்குறிப்பு
# பிராடிகைனின்



**பிராடிகைனின்** (Bradykinin) என்பது குருதிக்குழல்களை விரிவடையச் செய்து இரத்த அழுத்தத்தைக் குறைக்கும் தன்மைக் கொண்ட ஒரு புரதக்கூறாகும். இரத்த அழுத்தத்தைக் குறைக்க உபயோகிக்கப்படும் குருதிக் குழாய்ச் சுருக்கி-மாற்று நொதி தடுப்பி வகை மருந்துகள் (ACE inhibitors) பிராடிகைனின் சிதைவதைத் தடுப்பதின் மூலமாக இதன் அளவை அதிகரித்து மேலும் இரத்த அழுத்தத்தைக் குறைக்கின்றன. பிராடிகைனின், புரோசுடாசைக்கிளின், நைட்ரிக் ஆக்சைடு, அகச்சீதப் படல மிகுமுனைவாக்கக் காரணி (Endothelium-Derived Hyperpolarizing Factor) ஆகியவற்றை வெளியிடுவதன் மூலமாக குருதிக்குழல்கள் மீது செயலாற்றுகின்றது. உடலியக்க, மருந்தியல்சார் செயற்பாடுகளைக் கொண்ட ஒன்பது அமினோ அமில புரதக்கூறான பிராடிகைனின் "கைனின்" தொகுதிப் புரதங்களைச் சேர்ந்ததாகும்.  

பிராடிகைனினை 7-8, 1-2, 8-9 இடங்களில் மூன்று கைனினேசு நொதியங்கள்; இரத்தக் குழாய்ச் சுருக்கி-மாற்றும் நொதி (ACE), அமினோ புரதையூக்கி-பி (APP), கார்பாக்சி புரதையூக்கி-என் (CPN) பிளவுபடுத்துகின்றன.
# ரேவதி (எழுத்தாளர்)


**ரேவதி** என்ற புனைப்பெயரில் எழுதிய **ஈ. எஸ். ஹரிஹரன்** (இறப்பு:9 மே 2025) ஒரு பிரபலமான தமிழ் எழுத்தாளர். சிறுவர்களுக்காகவும் பெரியவர்களுக்காகவும் சிறுகதை, புதினம், நாடகம் உட்பட 92 நூல்களை வெளியிட்டவர். குழந்தைக் கதைகள் என்றாலே நீதிக் கதைகள் என்பதில் இருந்து மாறுபட்டு கதைக் கருவையும், கதை எழுதும் வடிவத்திலும் மாறுபட்ட பாணியைக் கொண்டவராக இருந்தார்.  

## எழுத்தாளராக
ஹரிஹரன் சிறுவயதிலிருந்தே படிப்பதிலும், எழுதுவதிலும் ஆர்வம் கொண்டவராக இருந்தார். *குழந்தை இலக்கியக் கழகம்* நடத்திய பயிற்சிப் பட்டறையில் கலந்துகொண்டார். அங்கு பூவண்ணன் போன்ற எழுத்தாளர்கள் அளித்த பயிற்சியினால் *பாட்டு வாத்தியார்* என்ற கதையை எழுதினார். அக்கதை 1952-இல் வெளியானது. இவ்வாறு தன் 16-ஆவது வயதிலேயே ஹரிஹரன் எழுத்தாளரானார்.  

ஹரிஹரன் என்ற பெயரில் எழுதிக் கொண்டிருந்த இவரைச் சந்தித்த குழந்தைக் கவிஞர் அழ. வள்ளியப்பா பெரியவர்களுக்கு எழுத பலர் உள்ளனர். ஆனால் குழந்தைகளுக்கு எழுத மிகக் குறைவானவர்களே உள்ளனர். அதனால் குழந்தைகளுக்கு எழுதுமாறு ஊக்குவித்து *ரேவதி* என்ற புனைபெயரைப் பரிந்துரைத்தார். அதன்பிறகு ரேவதி என்ற பெயரில் சிறார்களுக்காக எழுதத் தொடங்கினார்.
# பரிபாடல் பரிமேலழகர் உரை

பரிமேலழகர் உரை செய்த நூல்களில் ஒன்று பரிபாடல். இது **பரிபாடல் பரிமேலழகர் உரை** எனப் போற்றப்படுகிறது. இதன் காலம் 13 ஆம் நூற்றாண்டு. இந்த உரையின் சிறப்பை அதன் சிறப்புப் பாயிரம் நன்கு விளக்குகிறது. கந்தி முதலான பலர் செய்திருந்த பாடப் பிழைகளை நீக்கிப் பரிமேலழகர் உரை செய்தார் எனவும், பரிமேலழகர் நிலம் அளந்த திருமால் தாள் தொழும் மரபினர் என்றும் இந்தச் சிறப்புப் பாயிரம் குறிப்பிடுகிறது.  
இவரது திருக்குறள் உரையின் பாங்குகள் இந்த உரையிலும் காணப்படுகின்றன.  
## இந்த உரையின் சிறப்புகளில் சில
- ஒவ்வொரு பாடலுக்கும் பாடலின் பொழிப்புரை போலத் தொகுப்புரை தரப்பட்டுள்ளது.
- வானியல் குறிப்புகள் சில இதில் தரப்பட்டடுள்ளன.
:மேலவாகிய நாள்-மீன்களைக் கீழவாகிய மதி புணரும்.  
:எரி - அங்கியைத் தெய்வமாக உடைய கார்த்திகை. அதனால் அதன் முக்காலை உடைய இடபம் உணர்த்தப்பட்டது.  
:சடை - சடையையுடைய ஈசனைத் தெய்வமாக உடைய திருவாதிரை. அதனால் அதனை உடைய மிதுனம் உணர்த்தப்பட்டது.  
:வேழம் - வேயத்துக்கு யோனியாகிய பரணி. அதனால் அதனை உடைய மேடம் உணர்த்தப்பட்டது.  
:3 வகை வீதிகள்  
:இடப வீதி - கன்னி, துலாம், மீனம், மேடம்  
:மிதுன வீதி - தேள், வில்லு, மகரம், கும்பம்  
:மேடவீதி - இடபம், மிதுனம், கற்கடகம், சிங்கம்  
- பாழ் என்பது ஒன்றுமில்லா வெறுமையைக் குறிக்கும் எண். இதனைச் சாங்கியரின் இறைக்கொள்கை என்கிறார்.
- பிற்குளத்து ஆதிரை - மார்கழி மாதம் திருவாதிரை நாளில் அந்தணர் நீராடி விழா எடுத்தலைத் **தைநீராடல்** எனக் குறிப்பிடுகிறார்.

## அடிக்குறிப்பு
# ரம்யா


## தமிழ்ப் படங்கள்
| ஆண்டு | திரைப்படத்தின் பெயர் | கதாப்பாத்திரம் | மொழி | குறிப்பு |  |
| --- | --- | --- | --- | --- | --- |
| 2004 | குத்து | அஞ்சலி | தமிழ் |  |  |
| 2004 | கிரி | தமிழ் |  |  |  |
| 2007 | பொல்லாதவன் | ஹேமா | தமிழ் | திவ்யா ஸ்பந்தனா |  |
| 2008 | தூண்டில் (திரைப்படம்) | திவ்யா | தமிழ் |  |  |
| 2008 | வாரணம் ஆயிரம் | பிரியா | தமிழ் |  |  |
| 2011 | சிங்கம் புலி | ஸ்வேதா | தமிழ் |  |  |
| 2013 | காதல் 2 கல்யாணம் | அனிதா | தமிழ் | தாமதமாகிறது | } |
# நைட்ரிக் ஆக்சைடு


**நைட்ரிக் ஆக்சைடு** (Nitric oxide) (அல்லது **நைத்திரசன் மோனாக்சைடு**), என்னும் மூலக்கூற்றின் வேதிவாய்பாடு:NO. கட்டற்ற மூலக்கூறான நைட்ரிக் ஆக்சைடு வேதியியல் தொழிற்கூடங்களில் ஒரு முக்கியமான வினை இடைப்பொருளாக உள்ளது. தானுந்து இயந்திரங்கள், படிம எரிபொருள் மின் உற்பத்தி நிலையம் ஆகியவற்றில் எரிபொருட்கள் காற்றில் எரியும்போது நைட்ரிக் ஆக்சைடு உடன் விளைபொருளாக உருவாகிறது. இடி, மின்னல், புயலின் போது ஏற்படும் மின்கசிவுகளினால் இயற்கையாக உருவாகிறது. பாலூட்டிகளில் பல உடலியக்க, நோய்க்குரிய செயற்பாடுகளில் நைட்ரிக் ஆக்சைடு ஒரு முக்கியமான உயிரணு சமிக்ஞை மூலக்கூறாக உள்ளது.
# அண்ணளவாக்கக் கோட்பாடு


கணிதத்தில் **அண்ணளவாக்கக் கோட்பாடு** (*approximation theory*) என்பது, எவ்வாறு சார்புகளை, அவற்றிலும் எளிமையான சார்புகளாக கூடுமான அளவுக்கு அண்ணளவாக்கலாம் என்பது தொடர்பானது. எவ்வளவு எளிமை என்பதும், எந்த அளவுக்கு என்பதும் பயன்பாட்டுத் தேவையில் தங்கியுள்ளது. இதனுடன் நெருக்கமாகத் தொடர்புடைய இன்னொன்று பொதுமைப்படுத்திய பூரியர் தொடர் மூலம் சார்புகளை அண்ணளவாக்குவது ஆகும்.  

## பயன்பாடுகள்
குறிப்பான கவனத்துக்குரிய ஒரு பிரச்சினை, கணினியில் அல்லது கணிப்பானில் (எ.கா. சைன் (முக்கோணவியல்)) செய்யக்கூடிய செயற்பாடுகளைப் பயன்படுத்திச் சார்புகளை அண்ணளவாக்கம் செய்வது ஆகும். இதன்மூலம், உண்மையான சார்புகளுக்கு மிக நெருக்கமான விளைவுகளைப் பெற்றுக்கொள்ள முடியும். இது பொதுவாக, பல்லுறுப்புக்கோவை அல்லது விகிதமுறு அண்ணளவாக்கத்தின் மூலம் செய்யப்படுகிறது. இதன் நோக்கம் உண்மையான சார்புக்கு எவ்வளவு நெருக்கமாக முடியுமோ அவ்வளவு நெருக்கமான அண்ணளவாக்கத்தைப் பெறுவது, குறிப்பாகக் கணினியின் அடிப்படையான மிதவைப் புள்ளிக் கணக்கீட்டுக்கு நெருக்கமான துல்லியத்தன்மையைப் பெறுவது ஆகும்.  

### சைன் மதிப்பை முடிவிலாத் தொடரின் வாயிலாக கணிப்பது

கணினியில் சைன், முடிவிலாத் தொடரின் வாயிலாக, 10 அல்லது 15 அண்ணளவாக்க பாகங்கள் (terms) வரை கணக்கிட்டு கூட்டியும் சைன் மதிப்பை பெரலாம்.  
:<math>  
\begin{align}  
\sin x & = x - \frac{x^3}{3!} + \frac{x^5}{5!} - \frac{x^7}{7!} + \cdots \\  
& = \sum_{n=0}^\infty \frac{(-1)^n x^{2n+1}}{(2n+1)!}, \\  
\end{align}  
</math>
# கதிர்வீச்சுப் புற்றுநோய்க்கான இந்திய மருத்துவர்கள் சங்கம்


**இந்திய கதிர்வீச்சு புற்றுநோய் மருத்துவர்கள் சங்கம்** (Association of Radiation oncologists of India ) என்பது புற்று நோய்மருத்துவத்தில் கதிர்வீச்சினைப் பயன்படுத்தும் மருத்துவர்களின் சங்கமாகும். இச்சங்கத்தில் கதிர்வீச்சு மருத்துவர்களுடன் மருத்துவ இயற்பியலாளர்கள், நோயறி கதிரியல் துறை மருத்துவர்கள் மற்றும் துறையில் ஆர்வமுள்ளவர்களும் உறுப்பினர் ஆகலாம். ஆண்டுதோறும் மாநாடுகளும் கருத்தரங்குகளும் நடைபெறுகிறது. பயனுள்ள கருத்துப் பரிமாற்றம் இதனால் ஏற்படுகிறது. அவர்களுக்கென்று சஞ்சிகையும் கல்லூரியும் உள்ளது.
# சங்கரன்புதூர்


**சங்கரன்புதூர்** (Sankaranputhoor) தமிழ்நாடு கன்னியாகுமரி மாவட்டத்தின் தேரூர் பஞ்சாயத்திற்குட்பட்ட கிராமம் ஆகும்.. இங்கு சுமார் 150 வீடுகளும் 800 மக்களும் வசிக்கின்றனர். ஊரின் வடபுறத்தே நாஞ்சில்நாடு புத்தனாறு கால்வாய் செல்கிறது. இதில் பேச்சிப்பாறை அணையிலிருந்து வரும் தண்ணீர் கன்னியாகுமரி கடலில் சென்று சேருகிறது.  

## வரலாறு
திருவிதாங்கூர் சமஸ்தானத்தோடு இணைந்திருந்த காலகட்டத்தில் இவ்வூரில் வசித்து வந்த குடும்பங்கள் திருவிதாங்கூர் மன்னரின் அரண்மனைக்கு நெல் கொண்டு செல்லும் பணியைச் செய்தனர். இவர்களின் கடுமையான உழைப்பையும் விசுவாசத்தையும் கண்ட மன்னர் இவர்களுக்கு இந்த ஊரை நிர்மாணித்தார். ஊரைச் சுற்றியுள்ள மற்றும் ஊரையும் சேர்த்து உள்ள இடங்கள் அனைத்தும் ஊர் கோவிலில் உள்ள முத்தாரம்மன் பெயருக்கு இருக்கிறது. எனவே இந்த இடத்தின் சொத்து வாங்கல் விற்பனை அனைத்தும் ஊர்க்காரர்களுக்கு இடையே மட்டும்தான். கடுமையான மழைநாளில் மாட்டின் மேல் கொண்டு சென்ற நெல் நனைந்து விடக்கூடாது என்பதற்காக கட்டியிருந்த வேட்டியால் நெல்லை மூடி பத்திரமாகக் அரண்மனைக்குக் கொண்டு சேர்த்ததற்காகவே இவ்வூர் இவர்களுக்கு வழங்கப்பட்டது என்பது செவிவழிச் செய்தி.  

## கோவில்கள்
இவ்வூரில் கீழ்க்கண்ட கோவில்கள் அமைந்துள்ளன.  
- முத்தாரம்மன் கோவில்
- தென்கரை மஹாராஜேஸ்வரர் கோவில்
- அணச்சாவுடையார் சாஸ்தா கோவில்
- கலிதீர்த்த அய்யனார் கோவில்
- சுடலைமாடன் கோவில்
- இசக்கியம்மன் கோவில்
- பூதத்தான் கோவில்
- விநாயகர் கோவில்
- வண்டிமறிச்சியம்மன் கோவில்
- மாரியம்மன் கோவில்

## ஊரின் அமைப்பு
ஊரின் வடக்கே நாஞ்சில் நாடு புத்தனாறு கால்வாயும், தெற்கே பள்ளகுளமும், மேற்கே மாங்குளமும், கிழக்கே வயல்வெளிகளும் அமைந்துள்ளன. ஊரின் அருகே இராமபுரம், ஆண்டார்குளம், கொத்தன்குளம், கண்ணன்பதி, தேவகுளம், அழகனாபுரம் மற்றும் கோட்டவிளை ஆகிய ஊர்கள் அமைந்துள்ளன. சுசீந்திரம் தாணுமாலயன் கோயில் இவ்வூரிலிருந்து 5 கிலோமீட்டர்கள் தொலைவிலும் சுசிந்திரம் தேரூர் பறவைகள் சரணாலயம் இவ்வூரிலிருந்து இரண்டு கிலோமீட்டர்கள் தொலைவிலும் அமைந்துள்ளன.
# புலிக்கால் முனிவர்


, பெண்ணேஸ்வரர் கோயில் இராசகோபுரத்தில் புலிக்கால் முனிவர் சிவலிங்கத்தை வழிபடும் புடைப்புச் சிற்பம்]]  
**புலிக்கால் முனிவர்** என்பவர் இந்து தொன்மவியலின் அடிப்படையில் மத்யந்தனர் என்பவரின் மகனும், சிறந்த சிவ பக்தனும் ஆவார். இவருடைய இயற்பெயர் *மழன்* என்பதாகும். இவரை *வியாக்ரபாதர்* *வியாக்கிரபாதர்* என்றும் அறியப்பாடுகிறார்.  

## தோற்றக் காரணம்

சிவபெருமானுக்குத் தூய மலர்களால் அர்ச்சனை செய்ய விரும்பிய மழன், மரத்திலிருந்து கீழே விழும் மலர்களையும், வண்டு போன்ற உயிரினங்களால் நுகரப்பட்ட மலர்களையும் ஏற்க மறுத்தார். அதனால் அதிகாலையிலேயே மரத்தில் ஏறி அர்சனைப் பூக்களைச் சேகரிக்க எத்தனித்தார். இரவு நேரத்தில் கண்களுக்குப் போதிய வெளிச்சம் இல்லாமையாலும், மரத்தில் ஏறுவதற்கு வசதியான உடலமைப்பு இல்லாமையாலும் மிகுந்த கவலையுற்றார். அதனைத் தீர்க்க சிவபெருமானை நோக்கி தவமிருந்து இரவில் தெரியும் பார்வையும், புலிக்கால் மற்றும் புலி நகங்களையும் பெற்றார்.  

சமஸ்கிருதத்தில் *வியாக்ரம்* என்பது புலியைக் குறிப்பதனால் வியாக்ரபாதர் என்று அழைக்கப்பட்டார். இதற்குப் புலிக்கால்களை உடையவர் என்று பொருளாகும். தமிழில் புலிக்கால் முனிவர் என்றும் அறியப்படுகிறார்.  

**சமாதி**  
இவர் திருச்சி சமயபுரம் அருகில் உள்ள திருபட்டூர் என்னும் இடத்தில் ஜிவசமாதி அடைந்தார்.  

## தொடர்புடைய இணைப்புகள்
- பரதநாட்டியம்
- சைவக் கலைகள்
- சிவதாண்டவம்

## ஆதாரங்களும் மேற்கோள்களும்
# மதிப்புறு இலக்கங்கள்

ஒரு எண்ணின் **மதிப்புறு இலக்கங்கள்** (*significant figures*) என்பது, அவ்வெண்ணின் நுண்ணியம். நுண்ணியத்துக்குப் பங்களிப்புச் செய்யும் பொருள் கொண்ட இலக்கங்களைக் குறிக்கும். இது பின்வருவன தவிர்ந்த பிற இலக்கங்களை உள்ளடக்கும்.  

- முன் சுழிகள்
- பின்தொடர் சுழிகள் - எண்ணின் அளவைக் குறிப்பதற்கான பிடிப்பிடங்களாக மட்டும் இருக்கும்போது.
- போலி இலக்கங்கள் - எடுத்துக்காட்டாக, குறைந்த நுண்ணியத்துடனான தரவுகளைக் கொண்டு கூடிய நுண்ணியத்துடன் கணிக்கப்பட்டதனால் அல்லது குறைவான நுண்ணியத்தையே கொடுக்கக்கூடிய கருவிகளைக்கொண்டு கூடிய நுண்ணியத்துடன் அளக்கப்பட்டதால் உருவான இலக்கங்கள்

மதிப்பிலா இலக்கங்களைத் தருவதைத் தவிர்ப்பதற்காக எண்கள் பெரும்பாலும் முழுதாக்கம் செய்யப்படுகின்றன. எடுத்துக்காட்டாக, அண்மித்த ஒரு கிராம் நுண்ணியத்துடன் அளக்கக்கூடிய கருவியொன்றிலிருந்து 12.345 கிகி வாசிப்புப் பெறப்பட்டு, அதை 12.34500 கிகி எனத் தந்தால் அது போலி நுண்ணியத்தை உருவாக்கும். அளவின் நுண்ணியத்தைக் குறிப்பதற்காக அன்றி, எளிமைக்காகவும் எண்களை முழுதாக்கம் செய்வது உண்டு. எடுத்துக்காட்டாக, செய்தி ஒலிபரப்பில் வேகமாக வாசிக்கும் நோக்கத்துக்காக இவ்வாறு செய்வது உண்டு.  

பதின்ம இடங்களின் எண்ணிக்கையை (பதின்மப் புள்ளியைத் தொடர்ந்துவரும் இலக்கங்களின் எண்ணிக்கை) வைத்தும் கணக்கீட்டு நுண்ணியம் வரையறுக்கப்படுவது உண்டு. புள்ளிக்கப்பால் வரும் இலக்கங்களின் எண்ணிக்கை முக்கியத்துவம் பெறும் நிதி, பொறியியல் என்பவை தொடர்பான பயன்பாடுகளில் இந்த வரைவிலக்கணம் பயனுள்ளது.  

## மதிப்புறு இலக்கங்களை அடையாளங்காணல்
எண்களை எழுதும்போது அவற்றுக்கு விளக்கம் காணும்போதும் மதிப்புறு இலக்கங்களை அடையாளம் காண்பதற்கான விதிகள் பின்வருமாறு:  

- சுழி அல்லாத எல்லா இலக்கங்களும் மதிப்புறு இலக்கங்கள் ஆகும். எடுத்துக்காட்டாக, 91 இரண்டு மதிப்புறு இலக்கங்களைக் (9ம் 1ம்) கொண்டது. அதேவேளை 123.45 ஐந்து மதிப்புறு இலக்கங்கள் உடையது (1, 2, 3, 4, 5 என்பன).
- சுழி அல்லாத இலக்கங்களுக்கு இடையில் வரும் எல்லாச் சுழிகளும் மதிப்புறு இலக்கங்களே. எடுத்துக்காட்டாக, 101.1203 ஏழு மதிப்புறு இலக்கங்கள் உடையது (1, 0, 1, 1, 2, 0, 3 என்பன).
- முன் சுழிகள் மதிப்புறு இலக்கங்கள் அல்ல. எடுத்துக்காட்டாக, 0.00052 இல் இரண்டு மதிப்புறு இலக்கங்களே உண்டு (5, 2 என்பன).
- பதின்மப் புள்ளியைக் கொண்ட ஒரு எண்ணில், பின்தொடர் சுழிகள் மதிப்புறு இலக்கங்கள் ஆகும். எடுத்துக்காட்டாக. 12.2300 ஆறு மதிப்புறு இலக்கங்களைக் கொண்டது (1, 2, 2, 3, 0, 0 என்பன). 1 எனும் இலக்கத்துக்கு முன்னுள்ள சுழிகள் மதிப்புறு இலக்கங்கள் அல்ல என்பதால், 0.000122300 என்னும் எண்ணும் ஆறு மதிப்புறு இலக்கங்களையே கொண்டது. அத்துடன், மூன்று பின்தொடர் சுழிகளைக் கொண்டுள்ளதால், 120.00 என்னும் எண் 1, 2, 0, 0, 0 என்னும் ஐந்து மதிப்புறு இலக்கங்களைக் கொண்டது.
- மதிப்புறு இலக்கங்களை அடையாளம் காண்பதில் பதின்மப் புள்ளியைக் கொண்டிராத எண்ணொன்றில் காணப்படும் பின்தொடர் சுழிகள் குழப்பம் தரக்கூடியன. எடுத்துக்காட்டாக, 1300 என்னும் எண் அதன் நுண்ணியம் கிட்டிய நூறு என்பதைக் குறிக்கிறதா அல்லது கிட்டிய நூறுக்கு முழுதாக்கம் செய்யப்பட்டதா என்பதில் தெளிவற்ற நிலை உள்ளது. இப்பிரச்சினையைத் தீர்ப்பதில் பல்வேறு முறைகள் பின்பற்றப்படுகின்றன.
# பராபரை மாலை

**பராபரை மாலை** என்பது வீரை அம்பிகாபதி இயற்றிய தோத்திர நூல். 16 ஆம் நூற்றாண்டில் தோன்றியது. இதில் காப்புச் செய்யுள் ஒன்றும் "பரமாயப் பராபரையே" என முடியும் 53 விருத்தங்களும் உள்ளன. இந்த 53 பாடல்களும் வருக்கக் கோவை, வருக்கமாலை நூல்களில் பாடல்கள் ஒன்றன்பின் ஒன்றாக அடுக்கப்படுவது போல அ, ஆ, இ, ஈ ... எழுத்துக்களை முதலெழுத்தாக அமைத்துக்கொண்ட பாடல்களாக அடுக்கப்பட்டுள்ளன.  
## பாடல்கள் - எடுத்துக்காட்டு
1  
:அள்ளல் கமலம் கருஞ்சேறு நாறும் என்று அன்பர் தங்கள்  
:உள்ளக் கமலத்து உறைகின நீ உம்பர் உள்ளம் உறும்  
:கள்ளத்து இருக்கை கரைக்க என்றோ கம்பை ஆற்றங்கரைப்  
:பள்ளத்து இருந் தவம்மே! பரமாய பாராபரையே  
2  
:சுரக்கும் பசு என்றும் சிந்தாமணி என்றும் சொல்லிச் செல்வம்  
:கரக்கும் பெருஞ் செல்வரு பால் நடந்தே கவி கண்டு நிதம்  
:இரக்கும் தொழிலில் தடுமாறி நெஞ்சம் இரவு பகல்  
:பரக்கும் பரப்பு ஒழிப்பாய், பரமாய பாராபரையே  

## அடிக்குறிப்பு
# நிரப்புப்புரத சவ்வுதாக்குத்தொகுதி

விளைவிக்கின்ற உயிரணுவுடன் பொருந்திய சவ்வுதாக்குத்தொகுதி]]  

**சவ்வுதாக்குத்தொகுதி** (membrane attack complex; MAC) என்பது நோய்விளைவிக்கின்ற நுண்ம (பாக்டீரிய) உயிரணுவின் மேற்புறத்தில், ஓம்புயிரின் நிரப்புப்புரத அமைப்பானது மரபார்ந்த நிரப்பு வழி, பதிலீடான நிரப்பு வழி ஆகியவை மூலமாக துரித செயற்பாடடைவதால் உருவாவதாகும். இவை நோயெதிர்ப்பு முறைமையின் செயலாக்கும் புரத அமைப்புகளுள் முக்கியமான ஒன்றாகும். சவ்வுதாக்குத்தொகுதியானது மாறுபக்கச்சவ்வு வழிகளை (transmembrane channels) உருவாக்குகின்றது. இத்தகு வழிகள் இலக்குக்குட்பட்ட தீங்கான உயிரணுக்களின் பாஸ்போகொழுமிய ஈரடுக்குகளை ஊடறுத்து செல் சிதைவிற்கும், அழிவிற்கும் வழி வகுக்கின்றன.
# நாரீனிச்சிதைவு

அம்புக்குறிகள் தூண்டுதலையும், சிவப்பு அம்புக்குறிகள் தடுப்பதையும் குறிக்கின்றன.]]  
**நாரீனிச்சிதைவு** (Fibrinolysis) என்னும் செயற்பாடு குருதி உறைகட்டிகள் வளர்ந்து சிக்கல்களை உருவாக்காமல் தடுக்கிறது. இவை, முதன்மையான நாரீனிச்சிதைவு, இரண்டாம் நிலை நாரீனிச்சிதைவு என இரண்டு வகைகளாக உள்ளன. முதன்மை வகையானது சாதாரணமான உடல் செயற்பாடுகளில் ஒன்றாகும். ஆனால், இரண்டாம் வகையானது மருந்துகள், மருத்துவ சீர்குலைவுகள் அல்லது பிற காரணங்களினால் குருதி உறைகட்டிகள் சிதைவதைக் குறிக்கின்றது. இதன் முதன்மை நொதியமான பிளாசுமின் நாரீனி வலைப்பின்னல்களை வெவ்வேறு இடங்களில் வெட்டி சுற்றோட்ட துண்டுகளை உருவாக்குகிறது. இத்துண்டுகள் பிற புரதச் சிதைப்பிகளால் முற்றாகச் சிதைக்கப்பட்டு சிறுநீரங்கங்கள், கல்லீரல் மூலமாக வெளியேற்றப்படுகின்றன.
# தா. திருநாவுக்கரசு


**தாமோதரம்பிள்ளை திருநாவுக்கரசு** (*Thamodarampillai Thirunavukarasu*, 1 செப்டம்பர் 1933 &ndash; 1 ஆகத்து 1982) இலங்கைத் தமிழ் அரசியல்வாதியும் முன்னாள் நாடாளுமன்ற உறுப்பினரும் ஆவார்.  

## வாழ்க்கைச் சுருக்கம்
திருநாவுக்கரசு இலங்கையின் வடக்கே வட்டுக்கோட்டையில் 1933 செப்டம்பர் 1 இல் பிறந்தார்.  

## அரசியலில்
ரி. திருநாவுக்கரசு அகில இலங்கைத் தமிழ்க் காங்கிரஸ் கட்சி வேட்பாளராக காங்கேசன்துறை தொகுதியில் 1970 நாடாளுமன்றத் தேர்தலில் முதற்தடவையாகப் போட்டியிட்டார். இவர் 3,000 வாக்குகள் மட்டுமே பெற்று நான்காவதாக வந்து தோற்றார். தமிழ்க் காங்கிரஸ் கட்சி தமிழரசுக் கட்சியுடன் சேர்ந்து தமிழர் விடுதலைக் கூட்டணி என்ற அரசியல் கூட்டணியில் 1972 ஆம் ஆண்டில் இணைந்தது. தமிழர் விடுதலைக் கூட்டணியின் இணைப் பொருளாளராக திருநாவுக்கரசு பணியாற்றினார்.  

திருநாவுக்கரசு 1982 ஆகத்தி 1 இல் மாரடைப்பால் காலமானார். இவரது இடத்திற்கு நீலன் திருச்செல்வம் நாடாளுமன்ற உறுப்பினராக நியமிக்கப்பட்டார்.
# கதிரியல் காப்பு அலுவலர்


**கதிரியல் காப்பு அலுவலர்** (Radiation Safety Officer) என்பவர் அணுஆற்றல் வரன்முறைப் படுத்தும் வாரியத்தால் (Atomic Energy Regulatary Board) அனுமதிக்கப்பட்ட மருத்துவமனையினை நிருவகிக்கும் அமைப்பால்/நபரால் பணியமர்த்தப்பட்ட, மருத்துவ இயற்பியலில் முதுகலைப் பட்டம் ( M.Sc Medical Physics or Diploma in radiation physics ) பெற்றவராவார்.  

இவர் பணியாற்றும் நிறுவனத்தின் கதிர்வீச்சுத் தூய்மைக்குப் பொறுப்பாவார். கதிர்வீச்சுக் கருவிகளைத் தேர்ந்து எடுப்பதில் நிறுவனத்திற்கு போதிய அறிவுரைகளை வழங்குவதும், சரியாக நிறுவுதலைக் கண்காணித்தலும், போதிய முன் அளவீடுகளைச் செய்தலும், தேவையான போதெல்லாம் கருவிகளின் நல்ல செயல்பாட்டினை உறுதிசெய்தலும் இவரது கடமையாகும். மருத்துவர்களுக்கும் துறைசார்ந்த மற்ற பணியாளர்களுக்கும் கதிர்வீச்சிலிருந்து பாதுகாப்புப் பற்றி போதிய தெளிவுகளை வழங்குதல், நோயாளிகளுக்கு கதிர் மருத்துவத்தில் கதிர் ஏற்பளவினை எவ்வாறு எவ்வளவு நேரம் செலுத்துவது என்பன போன்றவைகளைக் கணித்து தெரிவிப்பது போன்ற கடமைகளையும் செய்கிறார்.  

கதிர்மருத்துவத் துறை, அணுக்கரு மருத்துவத்துறை, ஒன்றிற்கு மேற்பட்ட எக்சு-கதிர் கருவிகள் மற்றும் சி.டி. பயன்படுத்தும் மருத்துவ நிறுவனம் ஆகிய இடங்களிலெல்லாம் கட்டாயம் கதிரியல் காப்பு அலுவலர் நியமிக்கப்படுதல் கட்டாயமாக்கப்பட்டுள்ளது.
# துடைப்புச் சோதனை

**துடைப்புச் சோதனை** (Wipe test) என்பது, கதிர்மருத்துத் துறையில் பயன்படுத்தப்படும் காப்பிடப்பட்ட குழாய்களையும் ஊசிகளையும் அவைகளில் கசிவு ஏதாவது உள்ளதா என அறிய செய்யப்படும் சோதனை ஆகும். இச்சோதனை மிகவும் முக்கியமானதாகும். இதற்காக இந்த துடைப்புச் சோதனை மேற்கொள்ளப்படுகிறது. பஞ்சு அல்லது மெல்லிய துணியால் ஊசிகளை மெதுவாகத் துடைத்து பின் அவைகளில் கதிரியக்கம் உள்ளதா என சோதனை செய்து தெரிந்து கொள்ளமுடியம். தொலைக்கதிர் மருத்துவக் கருவிகளில் புலத்தேர்விகளில் தூண்டப்பட்ட கதிரியக்கம் உள்ளதா எனவும் இம்முறையில் தெரியலாம். இம்முறையானது *தேய்ப்பு முறை* (Smear test) என்றும் *இழுவை முறை* (swipe test) என்றும் அறியப்பபடும். ஊசிகளின் சுய கதிர்ப்படம் எடுத்தும் அறியலாம்.  

## ஆதாரம்
- RPG/M1 DRP BARC 1982
# உலகம் சுற்றலாம் வாங்க (நூல்)



**உலகம் சுற்றலாம் வாங்க** என்னும் நூல் பேராசிரியர் **சோ. மோகனா** என்பவரால் எழுதப்பட்ட 11 கட்டுரைகளின் தொகுப்பு ஆகும். *ஊர் சுற்ற யாருக்குத்தான் பிடிக்காது. உலகம் முழுக்க சுற்றிப் பார்க்க எல்லோருக்கும் வாய்க்காது. உலக நாடுகளை சுற்றிப் பார்க்க அழைத்துச் செல்கிறது* என்னும் குறிப்போடு இந்நூல் வெளிவந்திருக்கிறது.  

## கங்காருகளின் நாடு
47000 ஆண்டு தொன்மையும் 1800 ஆண்டு பழமை வாய்ந்த கலைகளைக்கொண்ட 200 மொழிகள் பேசும் அபார்ஜின்கள் என்னும் பழங்குடியினர்களின் நாடு ஆசுதிரேலியா. அந்நாட்டைப் பற்றிய சிறிய அறிமுகம் இக்கட்டுரை.  

## பனிப் பாலைவனம்!
நாற்புறமும் தென்திசையைக் கொண்டிருக்கும் வடதுருவப் பகுதியான ஆர்ட்டிக் வட்டத்தை அறிமுகம் இக்கட்டுரை இது.  

## வளம் நிறைந்த ஆப்பிரிக்கா!
மேற்குலகம் இருண்ட கண்டம் எனப் பெயரிட்டு அழைக்கிற, ஆனால் தொன்மையான நாகரிகங்களும் அளப்பரிய வளமும் நிறைந்த ஆப்பிரிக்கா கண்டத்தைப் பற்றிய அறிமுகம் இக்கட்டுரை.  

## கண்டுபிடிப்புகளின் பிறப்பிடம்!
தமது அயராத உழைப்பால் உலகுக்குக் கணக்கற்ற கண்டுபிடிப்புகளை வழங்கிய சீனாவைப் பற்றிய கட்டுரை இது.  

## மணம் பரப்பும் ஃபிரான்ஸ்!
ஐரோப்பாவின் வடமேற்கு ஓரத்தில் அறுகோண அமைப்பில் அமைந்துள்ள பிரான்சு நாட்டைப் பற்றிய கட்டுரை.  

## நாகரிகத்தின் தொட்டில்
அன்றைய மெசபடோமியா என்னும் இன்றைய ஈராக் பற்றிய கட்டுரை இது.  

## எழில் கொஞ்சும் இலங்கை!
ஈழம் என்னும் இலங்கைத் தீவைப் பற்றிய அறிமுகம் கட்டுரை இது.  

## ஜனநாயகத்தின் பிறப்பிடம்
ரோமானியப் பேரரசு பிறந்து வளர்ந்த இத்தாலி நாட்டைப் பற்றிய கட்டுரை.  

## பணக்கார நாடு!
பணக்கார நாடு என்னும் பிம்பத்தை உடைய அமெரிக்க ஐக்கிய நாட்டைப் பற்றிய கட்டுரை இது.  

## மிகப்பெரிய நாடு!
பொதுவுடமைக் கோட்பாடு அரசாக உருவான உருசியா நாட்டைப் பற்றிய அறிமுகம்.  

## உலகிலேயே அழகான நாடு!
கடிகாரங்கள் உற்பத்தியாகும் சுவிட்சர்லாந்து நாட்டைப் பற்றிய அறிமுகம் பற்றிய கட்டுரை இது.
# பிள்ளையார்பட்டி தல வரலாறு (நூல்)



**பிள்ளையார்பட்டி தல வரலாறு** என்னும் நூல் கம்பன் அடிப்பொடி சா. கணேசன் அவர்களால் 1955ஆம் ஆண்டில் வரலாற்றின் அடிப்படையில் எழுதப்பட்ட நூலாகும். இந்நூல் பிள்ளையார்பட்டிக் கோவில் நகரத்தார்க்கு காணிக்கை ஆக்கப்பட்டு உள்ளது.  

## தோற்றம்
பிள்ளையார்பட்டிக்கு வழங்கப்படும் பல்வேறு பெயர்கள், கோயில் அமைப்பு, முதற் திருப்பணிகள் ஆகியவை விளக்கப்பட்டுள்ளன. செஞ்சிக்கு அருகில் உள்ள மண்டபப்பட்டு என்னும் இடத்தில் உள்ள கல்வெட்டைக் கொண்டு தமிழகத்தில் முதன்முதலில் குடைவரைக் கோயிலை உருவாக்கியவர் முதலாம் மகேந்திரவர்ம பல்லவன் எனக் கருதப்பட்டது. அக்கருத்தை இக்கோயிலில் உள்ள **பெருபரணன்** கல்வெட்டைச் சான்றாகக் கொண்டு நூலாசிரியர் மறுக்கிறார்; பிள்ளையார்பட்டி குடைவரைக்கோயில் மகேந்திரருக்கு இரண்டு அல்லது மூன்று நூற்றாண்டுகளுக்கு முந்தியது என நிறுவுகிறார்.  

## வளர்ச்சி
கோயிலில் உள்ள கல்வெட்டுகளின் அடிப்படையில் இக்கோயில் நகரத்தார் ஆளுகைக்கு வந்த வரலாற்றையும் இரண்டாம், மூன்றாம், நான்காம் திருப்பணிகளின் வரலாற்றையும் இப்பகுதியில் நூலாசிரியர் விளக்குகிறார்.  

## விழாகள்
பிள்ளையார்பட்டி கோயிலில் கொண்டாடப்படும் சதுர்த்தி விழா, மார்கழித் திருவாதிரை, வைகாசி மாத விழா ஆகியவற்றைப் பற்றிய அறிமுகம் இப்பகுதியில் வழங்கப்பட்டு உள்ளது.  

## பிள்ளையார் பெருமை
பிள்ளையார்பட்டி பிள்ளையாரின் ஏழு பெருமைகள் இப்பகுதியில் எடுத்துரைக்கப்பட்டு உள்ளன.  

## பிற்சேர்க்கை
### பிற்சேர்க்கை 1: கல்வெட்டுகள்
பிள்ளையார்பட்டி கோயிலில் உள்ள 11 கல்வெட்டுகளைப் பற்றிய தகவல்கள் தொகுத்து இப்பகுதியில் வழங்கப்பட்டு உள்ளன.  

### பிற்சேர்க்கை 2: பெயர்களும் மூர்த்திகளும்
பிள்ளையார்பட்டிக்கு உள்ள 11 பெயர்களையும் அவ்வூர் பிள்ளையாருக்கு உள்ள 10 பெயர்களையும் குடைவரையுள் அமைந்துள்ள சிவன், உமை ஆகியோரின் பெயர்களையும் கற்றளியில் அமைந்துள்ள சிவன், உமை ஆகியோரின் பெயர்களையும் பிள்ளையார்பட்டியில் உள்ள திருவுருவங்களின் பட்டியலையும் நித்திய வழிபாட்டு நேரங்களின் பட்டியலையும் இப்பகுதி கொண்டிருக்கிறது.  

### பிற்சேர்க்கை 3: கும்பாபிஷேகத் தேதி விபரம்
இதுவரை இக்கோயிலில் நடைபெற்ற ஐந்து திருக்குடமுழுக்குகளைப் பற்றிய நாள்களின் பட்டியலும் இக்கோயிலைப் பற்றிய பாடல்களின் பட்டியலும் இப்பகுதியில் இடம்பெற்று உள்ளன.  

### பிற்சேர்க்கை 4: இசைகுடிமானம்
நகரத்தார்கள் சமூகத்தில் திருமணக் காலத்தில் இரு வீட்டாரும் சேர்ந்து எழுதிக்கொள்ளும் ஒரு உடன்பாடு, மார்கழித் திருவாதிரை யன்று படிக்கப்பெறும் ஊடல் நீங்கியமைக்கு உவந்தளித்த உரிமை ஆகியவற்றின் படிவங்கள் இப்பகுதியில் கொடுக்கப்பட்டு உள்ளன.  

### பிற்சேர்க்கை 5: பிள்ளையார் தோத்திரப் பாடல்கள்
இப்பகுதியில் பின்வரும் பாடல்கள் தொகுக்கப்பட்டு உள்ளன:  
- திருமூலர் அருளியது
- கபில்தேவர் அருளியவை
- அதிராவடிகள் அருளியது
- நம்பியாண்டார் நம்பி அருளியது
- பெருந்தேவனார் அருளியது
- ஔவையார் அருளியவை
- விநாயகர் அகவல்
- உமாபதிசிவம் அருளியது
- வில்லிப்புத்தூரார் அருளியது
- கோவிலூர் ஆண்டவர் அருளியது
- இராமலிங்க சுவாமிகள் அருளியது
- மகாகவி பாரதி அருளியவை
- சொக்கலிங்க ஐயா அருளியவை
- கோவிந்தசாமி ஐயர் அவர்கள்
- கிருஷ்ணய்யர் அவர்கள்

### பிற்சேர்க்கை 6: தேசிவிநாயகப் பிள்ளையார் ஒருபா ஒருபது
- பிள்ளையார்பட்டியில் உள்ள தேசிவிநாயகர் மீது சா. கணேசன் இயற்றிய 10 வெண்பாகளும் அறுசீர் விருத்தம் ஒன்றும் இப்பகுதியில் வழங்கப்பட்டு உள்ளது.
- கி. வா. ஜெகந்நாதன் அவர்கள்
- கவியரசர் கண்ணதாசன் அவர்கள்
- வேழமுகம்
- பிள்ளையார் சிந்தனை
- திரு ராய.சொ. இயற்றிய விநாயக வணக்கம்
- முப்பத்திருவகைப் பிள்ளையார்
# வீரை அம்பிகாபதி

**வீரை அம்பிகாபதி** 16 ஆம் நூற்றாண்டில் வாழ்ந்த தமிழ்ப் புலவர்களில் ஒருவர். இவர் வீரை கவிராச பண்டிதர் என்னும் புலவரின் மகன். நெல்லை வருக்கக் கோவை, பராபரை மாலை என்னும் நூல்களை இயற்றியவர். வீரை என்னும் ஊரில் வாழ்ந்தவர்.  

இவர் பாண்டியன் அவைக்குச் சென்றபோது பாண்டியனின் விருப்பப்படி தென்காசி, மதுரை, நெல்லை, கருவை ஆகிய ஊர்ப் பெயர்களும், இந்த நான்கு ஊர்களின் இறைவன் பெயர்களும் ஒரே பாடலில் வருமாறு பாடிக்காட்டித் தன் புலமையை வெளிப்படுத்தினார் என்னும் வரலாற்றைக் கூறும் பாடல் ஒன்று உண்டு. அது:  
:இலகேழ் அகிலத்தர் சொக்கர் முத்தீசர் இயம் தொழுவோர்  
:கலை தேர் தென்காசி மதுரை நெல்வேலி கருவை வந்த  
:பல கேள்வர் உள்ளிர் எம் பங்கு நிற்பீர் வந்து பாதம் தொழ  
:உலகே கயற்கண்ணியே வடிவே எங்கள் ஒப்பனையே  

இவர் தன் தந்தையைக் காட்டிலும் புலமை மிக்கவர் எனத் தெரிகிறது. இவரால் பாடப்பட்ட தனிப்பாடல்கள் பல. அவை இப்போது கிடைக்கவில்லை. இவர் பாண்டியனிடம் விருதுகள் பல பெற்றார். இவர் இறந்தபோது இவரது தந்தை பாடிய பாடல்.  
:பாவினும் துய்ய பராபரை மாலையைப் பாடியிட்ட  
:நாவிலும் தீ பற்றுமோ தெய்வமே நன் நறுங் கமலப்  
:பூவிலும் துய்ய பிரான் அம்பிகாபதி பொற்பு அமரும்  
:தேவிலும் துய்ய திருமேனி நீறு எழும்போதினிலே.  

## அடிக்குறிப்பு
# பருப்பதம்

உரைநூலால் அறியப்படும் நூல்களில் ஒன்று **பருப்பதம்**. பேராசிரியர் எழுதிய தொல்காப்பிய உரையில் இந்தப் பருப்பதம் என்னும் நூல் குறிப்பிடப்பட்டுள்ளது.  

தொல்காப்பியம் உரைநூல் நான்கு வகைப்படும் எனப் பாகுபடுத்திக் காட்டுகிறது. உரைநூல்கள் நான்கு வகை. அவற்றுள் பாடல் இல்லாமல் பாடலில் சொல்லப்பட்ட கருத்தை மட்டும் உரைநடையாக எழுதப்பட்ட பண்டைய நூலுக்கு எடுத்துக்காட்டாக இரண்டு நூல்களைப் பேராசிரியர் தம் தொல்காபிய உரையில் குறிப்பிடுகிறார். அவை பாரதம் பருப்பதம் என்பன. இந்த நூலைப் பற்றி வேறு செய்தி தெரியவில்லை.  
## அடிக்குறிப்பு

நூல்கள்]]
# ஒப்பு திசை வேகம்

இயங்கிக் கொண்டிருக்கும் இரு பொருட்களுக்கிடையே உள்ள **ஒப்பு திசைவேகம்** (Relative velocity) என்பது, எந்த அளவில் அவ்விரு பொருட்களுக்கிடையே உள்ள தூரம் அலகு நேரத்தில் கூடுகிறது அல்லது குறைகிறது என்பதனைக் குறிக்கும். தொடர் வண்டி போன்ற ஓடிக்கொண்டிருக்கும் வாகனங்களில் பயணிக்கும் போது இதனை உணரலாம்.  

A என்கிற பொருள், மணிக்கு 15 கி. மீ. திசைவேகத்துடனும் B என்னும் பொருள் 25 கி.மீ. திசைவேகத்துடனும் ஒரேதிசையில் செல்வதாகக் கொண்டால் A ன் ஒப்பு திசைவேகம் 15-25= - 10 கி.மீ./மணி ஆகும். மாறாக இவை எதிரெதிர் திசையில் செல்வதாகக் கொண்டால் 15 - (-25), A ன் ஒப்பு திசைவேகம் 40 கி.மீ./மணி ஆகும்.
# விக்கிப்பீடியா:முதற்பக்கக் கட்டுரைகள்/ஆகஸ்ட் 25, 2013


**அகரமேறிய மெய் முறைமை** என்பது தமிழ் பிராமி எழுத்துக்களின் காலக்கணிப்பில் பயன்படுத்தப்படும் முறையாகும். இதன்படி ஒரு தமிழ் பிராமி எழுத்துத்தொடரில் காணப்படும் **க்** என்னும் மெய் எழுத்தை குறிக்க அடிப்படைக் குறியான கூட்டல் குறி (+) மட்டும் கொண்டு குறிப்பிட்டு **க, கா** போன்ற அகர ஆகரமேறிய எழுத்துக்களைக் குறிக்க கூட்டல் குறியீட்டின் மேல் வலப்பக்கத்தில் ஒரு படுக்கைக்கோடு குறிக்கப்பட்டிருக்குமாயின் அது காலத்தால் முற்பட்ட கல்வெட்டாகும். அதுவே **க், க** என்னும் மெய் எழுத்தையும், அகரமேறிய மெய் எழுத்தையும் குறிக்க அடிப்படைக் குறியான கூட்டல் குறி (+) மட்டும் கொண்டு குறிப்பிட்டு, **கா** என்னும் ஆகரமேறிய எழுத்துக்களைக் மட்டும் குறிக்க கூட்டல் குறியீட்டின் மேலில் வலப்பக்கத்தில் ஒரு படுக்கைக்கோடு குறிக்கப்பட்டிருக்குமாயின் அது காலத்தால் பிற்பட்ட கல்வெட்டாகும். ஐராவதம் மகாதேவன் என்ற தொல்லியலாளர் இம்முறையை உருவாக்கி தமிழ் பிராமி எழுத்துக்களை மூன்று வளர்ச்சி நிலைகளாக பிரித்தார். தொல்லியல் அறிஞரான நடன காசிநாதன் இம்முறையை மேலும் விரிவுப்படுத்தி தமிழ் பிராமி எழுத்துக்களின் வளர்ச்சி நிலைகளை நான்காக பிரித்தார். (படம்)  
---

**ஏதென்ஸ்** கிரேக்க நாட்டின் தலைநகரமும் மிகப்பெரிய நகரமுமாகும். இது கிரேக்க புராணத்தில் வரும் பெண்கடவுளான ஏதீனா என்ற பெயரிலிருந்து பெறப்பட்டது. உலகின் தொன்மையான நகரங்களில் ஒன்றான ஏதென்ஸ், சுமார் 3400 ஆண்டு கால வரலாற்றைக் கொண்டுள்ளது. ஏதென்ஸ் நகரம், குறைந்தது 7000 ஆண்டுகளாக, தொடர்ச்சியாக மனிதர் வாழும் இடமாக விளங்குகின்றது. கி.மு.1400 அளவில் மைசீனிய நாகரிகத்தின் முக்கிய பிரதேசமாக ஏதென்ஸ் கோட்டை விளங்கியது. இரும்புக் கால புதையல்களிலிருந்து கி.மு.900 முதல் இப்பிரதேசத்தில் வர்த்தகம் மற்றும் வளர்ச்சியில் முதன்மைபெற்ற நகரமாக விளங்கியமை புலப்படுகின்றது. கி.மு.ஆறாம் நூற்றாண்டில் ஏற்பட்ட சமூக எழுச்சிகளின் விளைவாக கி.மு.508இல் கிளீஸ்தீன்ஸினால் அரசியலமைப்பில் ஏற்படுத்தப்பட்ட மாற்றங்களின் பயனாக மக்களாட்சி ஏதென்சில் தோற்றம்பெற்றது. 1896 மற்றும் 2004ஆம் ஆண்டுகளில் கோடைகால ஒலிம்பிக் போட்டிகள் இங்கு நடைபெற்றன.
# மருத்துவ இயற்பியலுக்கான பன்னாட்டு அமைப்பு


**மருத்துவ இயற்பியலுக்கான பன்னாட்டு அமைப்பு** (*International Organisation for Medical Physics*) என்பது உலகிலுள்ள பலநாடுகளிலுமுள்ள மருத்துவ இயற்பியலாளர்களின் சங்கங்களின் கூட்டமைப்பாகும். மருத்துவ இயற்பியலாளர்களின் கருத்துப் பரிமாற்றத்திற்கு வகை செய்யும் பயனுள்ள ஓர் அமைப்பு. இவர்கள் Medical Physics World என்னும் ஆய்விதழை வெளியிடுகின்றனர்.  

1963 ஆம் ஆண்டில் ஆரம்பிக்கப்பட்ட இக்கழகத்தில் 80 நாடுகளில் இருந்து 18,000 இற்கும் அதிகமானோர் உறுப்பினர்களாக உள்ளனர்.
# சுயசாம்பிகை


**சுயசாம்பிகை** என்பவர் சிவபெருமானின் வாகனமான நந்தி தேவனின் மனைவியாவார்.  

## இளமைக்காலம்
புலிகால் முனிவரின் (வியாக்ரபாதர்) மகளாக சுயசாம்பிகை பிறந்தார்.  

## நந்தி தேவருடன் திருமணம்

நந்தி தேவரை சிவபெருமான் தன்னுடைய மகனாக கருதியமையால் தேவர்களை அழைத்து நந்தி தேவருக்கு ஏற்ற துணையை தேடும் படி கேட்டுக்கொண்டார். தேவர்கள் புலிகால் முனிவரின் புதல்வியான சுயசாம்பிகையை நந்தி தேவருக்காக தேர்ந்தெடுத்தனர்.  

புலிகால் முனிவரிடம் நந்திதேவருக்காக அவருடைய மகளை மணம்முடிக்க சம்மதம் வாங்கி, சிவபெருமானிடம் தகவல் தந்தனர். புனர் பூசம் நட்சத்திரத்தில் நந்திதேவருக்கும் சுயசாம்பிகைக்கும் திருமணம் நடைபெற்றது.  

## இவற்றையும் காண்க

## ஆதாரங்களும் மேற்கோள்களும்
# தியாகச் செம்மல் நால்வர் (நூல்)



**தியாகச் செம்மல் நால்வர்** என்னும் நூல் மேனாள் சென்னைப் பல்கலைக் கழகத் துணைவேந்தரும் கல்வியாளருமான **நெ. து. சுந்தரவடிவேலு** என்பவரால் அவரது 80 ஆம் அகவையில் எழுதப்பட்ட நூல் ஆகும். வரலாற்றில் வாழ்ந்து சாதனை புரிந்தவர்களைப் பற்றி பள்ளிகளில் படிக்கும் சிறுவர்கள் நன்கு அறிந்துகொள்ள வேண்டும் என்கிற ஆர்வத்தில் நெ. து. சு. இந்நூலை எழுதியதாகக் கூறுகிறது இந்நூலின் முன்னுரை.  

## மகாத்மா காந்தி
குசராத்து மாநிலத்தில் பிறந்த மோகன்தாசு கரம்சந்த் காந்தி தென்னாப்பிரிக்காவில் இனவெறிக்கு எதிராகவும் இந்தியாவில் விடுதலைக்காகவும் இன்னாசெய்யாமை முறையில் போராடி மகாத்மா காந்தியாக மறைந்த வரலாற்றை இக்கட்டுரை இயம்புகிறது.  

## ஆல்பர்ட் சுவைட்சர்
செருமனியில் பிறந்த ஆல்பர்ட் சுவைட்சர் மருத்துவராக மாறி ஆப்பிரிக்கா கண்டத்தில் உள்ள காங்கோ நாட்டில் மருத்துவத் தொண்டாற்றி திருக்குறளின் சுவைஞராக உருவான வரலாற்றை இயம்பும் கட்டுரை இது.  

## ஆபிரகாம் லிங்கன்
ஓராண்டே பள்ளியில் படித்த ஆபிரகாம் லிங்கன் தானே முயன்று கற்று நாவலராக, அஞ்சல் அதிகாரியாக வாழ்ந்து அமெரிக்க நாட்டின் அதிபராக உயர்ந்து, அடிமை முறையை ஒழித்து மறைந்த ஆபிரகாம் லிங்கனின் வரலாற்றை அறிமுகம் செய்யும் கட்டுரை இது.  

## ரூசோ
சுவிட்சர்லாந்தின் செனீவா நகரில் பிறந்த ரூசோ புரட்சிகனல் ததும்பும் எழுத்தாளராக மலர்ந்து, மறைந்த வரலாற்றை இயம்பும் கட்டுரை இது.  

## அடிக்குறிப்பு